COMUNICAT DE PRESĂ

*ref: al doilea workshop național organizat în cadrul proiectului ”Consolidarea capacității instituționale pentru îmbunătățirea politicilor din domeniul schimbărilor climatice și adaptarea la efectele schimbărilor climatice” - SIPOCA 610*

Timișoara, 13 decembrie 2023

Ministerul Mediului, Apelor și Pădurilor, în calitate de Lider pentru Proiectul „Consolidarea capacității instituționale pentru îmbunătățirea politicilor din domeniul schimbărilor climatice și adaptarea la efectele schimbărilor climatice”, Cod My SMIS127579, SIPOCA 610, a organizat, în perioada 11-12 decembrie 2023, la Timișoara, al doilea workshop pentru prezentarea Strategiei Naționale privind Adaptarea la Schimbările Climatice 2021-2030, cu perspectiva 2050, Planul Național de Acțiune pentru implementarea acesteia, ghidurile metodologice pentru identificarea, cuantificarea și evaluarea serviciilor ecosistemice în vederea adoptării celor mai bune decizii privind conservarea mediului.

Prin implementarea acestui proiect, se are în vedere revizuirea Strategiei actuale privind Schimbările Climatice şi Planul Naţional de Acţiune pentru implementarea acesteia (2016-2020) şi elaborarea unui nou cadru normativ sistematizat în domeniul schimbărilor climatice pentru perioada 2021-2030.

„Având în vedere rezultatele vizate, Proiectul SIPOCA 610 are o importanță deosebită deoarece Strategia Națională de Adaptare la Schimbările Climatice 2021-2030, Planul Național de Acțiune pentru implementarea acesteia, Platforma Nationala Ro-ADAPT și înființarea Centrului Național de Monitorizare Climatică, sunt livrabile cu un rol foarte mare în fundamentarea politicilor în domeniu și reprezintă instrumente extrem de eficiente în lupta împotriva schimbărilor climatice, în fața cărora suntem tot mai vulnerabili”, a precizat în deschiderea evenimentului, Alexandru AVRAM, secretarul general din cadrul MMAP.

O acțiune importantă a proiectului a constat și în instruirea a cca 200 experți din cadrul MMAP și al structurilor centrale și descentralizate ale MMAP, astfel dobândind cunoștiințe și abilități îmbunătățite. Obiectivele specifice ale acestui proiect sunt:

* Dezvoltarea de mecanisme de coordonare şi monitorizare a politicilor şi acţiunilor de adaptare la schimbările climatice şi din domeniul calităţii aerului;
* Realizarea unei Platforme Naţionale de Adaptare la Schimbările Climatice – RO-ADAPT, cu informaţii şi date specializate privind schimbările climatice şi efectele induse de acestea atât în domeniul protecţiei mediului (inclusiv calitatea aerului) şi biodiversităţii, precum și în alte sectoare cheie vulnerabile;
* Realizarea de servicii climatice specializate prin crearea Centrului Naţional de Monitorizare Climatică (CNMC) cu rol de suport pentru fundamentarea politicilor şi Strategiei Naţionale de Adaptare la Schimbările Climatice;
* Realizarea unor ghiduri, proceduri și metodologii pentru identificarea, cuantificarea şi evaluarea serviciilor ecosistemice în vederea adoptării celor mai bune decizii privind conservarea şi gestionarea mediului şi implicit un mijloc de reducere a emisiilor de gaze cu efect de seră.

Proiectul se derulează in perioada dec 2019-dec 2023 și este implementat de Ministerul Mediului, Apelor și Pădurilor (MMAP) în calitate de Lider, în parteneriat cu Agenția Națională pentru Protecția Mediului (ANPM), Garda Națională de Mediu (GNM), Agenția Națională pentru Arii Naturale Protejate (ANANP) și Universitatea București.

Bugetul total al proiectului este de cca 17.619.732 lei, din care cca 15.286.582 lei este finanțare nerambursabilă.

La eveniment au mai participat Dominic Fritz, primarul Timișoarei, Eugen COZMA, vicepresedinte ANPM, Dorina MOCANU, director general al Direcției Generale Evaluare Impact, Controlul Poluării și Schimbări Climatice din cadrul MMAP, Marisanda PIRIIANU, manager proiect din cadrul MMAP, reprezentanți ai APM-urilor și ai comisariatelor județene ale GNM, precum și reprezentanți ai învățământului universitar, ai administrațiilor publice locale din zona metropolitană a Municipiului Timișoara.